Аԥсны
Ажәабжьқәа Sputnik Аԥсны аҟны
Урыстәыла атәылауаҩ 10 шықәса иқәырҵеит анаркотикатә маҭәашьарқәа аҳәаа рахыгаразы
Ацәгьаура аҭыԥ аман 2021 шықәса лаҵарамзазы. Ацәгьоуҩы иҿы иқәшаҳаҭхеит.
АҞӘА, абҵара 9 - Sputnik. Санкт-Петербург инхоз ауаҩы Шәача иус рыӡбеит Аԥсны аҵакыраҿ анаркотикатә маҭәашьарқәа ахьымҩаԥигоз азы. Абри атәы аанацҳауеит Краснодартәи атәылаҿацә аӡбарҭақәа рыпресс-маҵзура.
1975 шықәсазы ииз атәылауаҩ ахара идҵоуп Урыстәыла АЗ ахәҭаҷ 228 ахәҭа 2 (закәаншьаҭада, хыԥхьаӡара рацәала, аҭира хықәкыс иҟамҵакәа анаркотикатә маҭәашьар аахәара, аҵәахра, амҩангара), Урыстәыла АЗ ахәҭаҷ 229.1 ахәҭа 3 (ЕАЕС аҳазалхратә ҳәаа закәаншьаҭада, хыԥхьаӡара рацәала анаркотикатә маҭәашьарқәа рахыгара) инарықәыршәаны.
Аӡбарҭа аӡбамҭала ишьақәыргылоуп 2021 шықәса лаҵарамзазы ари ауаҩ Санкт-Петербург анаркотикқәа интернетла ишааихәаз. Аелектронтә ԥараҭрахь 70 000 мааҭ ииеигеит. Анаҩс идырым ауаҩы иҟынтәи "аҵәахырҭа ҭыԥ" ахьыҟаз азы адырра иоуит. Уантәи 23 грамм анаркотик игеит. Анаҩс иара дәыӷбала Адлернӡа дааит. Уантәи таксила Аԥсны аҳәааҟынӡа дааӡеит. Агәаҭараан идбалан анаркотикқәа.
Иус анырыӡбоз иҿы иқәшаҳаҭхеит, иҳәеит Аԥсны аҵакыраҿы ихатә хархәараз шакәу анаркотикқәа шааихәаз.
Аӡбарҭа аӡбрала жәашықәсеи мызки иқәҵоуп зрежим ӷәӷәоу ариашаратә колониаҿы ихгаразы.
Азыӡба азинмчра аиуит.